Til torsdagens træning  instruerede og dirigerede cheftræner Erik Hamrén inde på banen sine spillere på engelsk. Sådan har det været, siden han vendte tilbage til AaB i efteråret. I Ekstra Bladet blev der onsdag sat spørgsmålstegn ved svenskerens træningsmetoder. Svenskerens træningspas blev beskrevet som dårlige og gammeldags baseret på anonyme kilder spillertruppen. AaB-truppen er presset. Forårspremieren mod AGF blev tabt med 1-0, og AaB er sammen med Lyngby isoleret i bunden af Superligaen. Ekstra Bladets historie irriterer Erik Hamrén, som afviser, at der er uro og utilfredshed i spillertruppen. - Der er snak om, at der er dårlig træningskultur. I (TV2 Nord, red.) har været her meget. Nordjyske så alle vores træninger på træningslejren i Spanien, og alle kan komme og se træningen. De kan komme her og se træningen, men bare at sige sådan noget, synes jeg, er rigtig dårligt. Jeg skal ikke forsvare mig selv, men spørg spillerne, spørg staben, siger Erik Hamrén. Se interview med Erik Hamrén her: Medie: Spillerne har mistet troen Ifølge Ekstra Bladet skulle flere ledende spillere på holdet have mistet troen på, at Hamréns træningsmetoder kan redde AaB fra nedrykning. - Jeg synes, at det er rystende. Især når man ser, at der bliver refereret til ledende spillere. Vi har haft en snak i anførergruppen, og der er på ingen måde nogen, som kan genkende det her, og så synes jeg, at det er et kæmpe skud forbi mål. Det er måske en form for at tage nogle lavthængende frugter i form af, at vi i forvejen er en klub og en spillertrup, som er i knæ, siger AaB-anfører Lucas Andersen. AaB har ikke vundet i Superligaen siden 14. oktober sidste år, da Lyngby blev besejret, og holdet har akut brug for point, hvis der skal sparkes håb i troen på overlevelse i landets bedste række. Derfor vokser presset på spillerne kamp for kamp, hvor det ikke bliver til point. Se interview med Lucas Andersen her: - Hvis vi skal have en mulighed for at gøre de ting, som jeg tror på, at vi kan gøre, så handler det om, at vi gør det sammen. Vi har selvfølgelig selvkritik i truppen, hvor vi diskuterer ting, for vi vil blive bedre. Sådan er det, men at det skal blive sådan her, synes jeg, er trist og unødvendigt, siger Erik Hamrén. Torsdag lyder det samstemmende fra både Erik Hamrén og Lucas Andersen, at stemningen i truppen er god, og de ledende spillere på holdet har holdt møde med Hamrén, hvor de har forklaret, at de ikke kan genkende kritikken i artiklen. - Så at begynde at jokke rundt i den splid, synes jeg, er træls, for det er ikke det billede, man har, hvis man bare en gang imellem har sin gang i klubben, siger Lucas Andersen. AaB møder søndag FC København i Parken. FCK er storfavoritter og vil have omkring 30.000 tilskuere i ryggen.

Referat:
AaB's cheftræner og anfører afviser torsdag historie om intern uro i spillertruppen.